News Update: Cathie Wood ไม่สนใจช้อนหุ้น Tesla ด้าน Elon Musk ขายหุ้น Tesla แล้วเกือบ $5 พันล้าน ราคาร่วงกว่า 13% ใน 1 สัปดาห์ - FINNOMENA
Cathie Wood ไม่สนใจช้อนหุ้น Tesla แม้ราคาร่วงกว่า 13% ภายใน 1 สัปดาห์ หลัง Elon Musk ประกาศขายหุ้น Tesla 10% ของทั้งหมดที่ถืออยู่
11 พ.ย. 2564

Cathie Wood ไม่สนใจช้อนหุ้น Tesla แม้ราคาร่วงกว่า 13% ภายใน 1 สัปดาห์ หลัง Elon Musk ประกาศขายหุ้น Tesla 10% ของทั้งหมดที่ถืออยู่
เมื่อคืนนี้ (10 พ.ย.) รายงานระบุว่า กองทรัสต์ของ Elon Musk เทขายหุ้น Tesla จำนวน 3.5 ล้านหุ้น คิดเป็นมูลค่า 3,880 ล้านดอลลาร์ โดยธุรกรรมดังกล่าวไม่ใช่การขายที่ตั้งเวลาล่วงหน้าไว้ นั่นหมายความว่า Elon Musk ทำตามที่เขาตั้งโพลบนทวิตเตอร์จริงๆ
ก่อนหน้านี้ รายงานของ ก.ล.ต. สหรัฐฯ เผยว่า Elon Musk ขายหุ้น Tesla กว่า 930,000 หุ้น คิดเป็นมูลค่า 1,100 ล้านดอลลาร์
โดยแผนธุรกรรมดังกล่าว ถูกยื่นล่วงหน้าตั้งแต่วันที่ 14 ก.ย. ซึ่งเป็นเวลาเกือบ 2 เดือน ก่อนที่เขาจะสร้างโพลทวิตเตอร์ขอความเห็นเรื่องการขายหุ้น โดยปัจจุบัน Elon Musk ยังคงถือหุ้น Tesla มากกว่า 166 ล้านหุ้น
ขณะที่ราคาหุ้น Tesla ดีดตัวขึ้นมา 4.34% หลังร่วงไปกว่า 15% ในวันจันทร์และวันอังคาร
ล่าสุด ARKK กองทุนเรือธงของ Cathie Wood ที่มีผลการดำเนินงานโดดเด่นกว่ากองทุนหุ้นสหรัฐฯ ทั้งหมดในปีที่แล้ว มีสัดส่วนการถือครองหุ้น Tesla อยู่ประมาณ 9.7% โดยตั้งแต่เดือน ก.ค. ขณะที่หุ้น Tesla ซื้อขายที่ราคาประมาณ $655 กองทุน ARKK ได้ทยอยปรับลดสัดส่วนการถือหุ้น Tesla ลงมาเรื่อยๆ
โดยในวันอังคารที่ผ่านมา (9 พ.ย.) Cathie Wood พูดถึงความผันผวนล่าสุดของหุ้น Tesla ในสัมนารายเดือนของ Ark และกล่าวว่า Aha Moment หรือ การค้นพบไอเดียใหม่ที่เปลี่ยนโลกครั้งถัดไป จะเกิดขึ้นเมื่อ Tesla ประสบความสำเร็จในการพัฒนายานยนต์ขับเคลื่อนด้วยตัวเองแบบเต็มรูปแบบ
ในเดือน ก.ย. Cathie Wood กำหนดราคาเป้าหมายสำหรับหุ้น Tesla อยู่ที่ $3,000 ภายใน 5 ปี โดยตอนนี้ราคาหุ้น Tesla ซื้อขายอยู่ที่ประมาณ $1,060
ข้อมูลจาก Morningstar ระบุว่า ARKK หนึ่งในกองทุนที่มีผลการดำเนินงานสูงสุดในรอบ 5 ปี ด้วยผลตอบแทนเฉลี่ย 45.1% ต่อปี มีผลการดำเนินงานที่ไม่ค่อยดีนักในปีนี้ โดย ARKK ปรับตัวลง 3.1% ตั้งแต่ต้นปี ซึ่งเป็นผลงานที่ทำให้กองทุนอยู่ในระดับต่ำสุดในบรรดากองทุนหุ้นขนาดกลางของสหรัฐฯ
อ้างอิง: https://www.reuters.com/business/finance/arks-wood-not-appearing-buy-dip-tesla-shares-2021-11-10/ 
https://www.cnbc.com/2021/11/10/elon-musk-sells-1point1-billion-of-tesla-stock.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
ARK
ARK Invest
ARKK
Cathie Wood
News Update
Tesla
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA